Barbañu

**Barbañu** [barˈβ̞aɲʊ] es una entidá local menol pertenecienti al monicipiu pacensi de Montiju.

## Nombri
El nombri de Barbañu vien del nombri la dehesa que se destendía al salienti dela de Torre-Águila: la dehesa de Barbañu. El nombri de Barbañu es escuru i entovía ai una espricación etimológica atiná. Partiendu de cortis destinaus dela palabra, lo án atijau con raízis prerromanas o mesmu del ebreu. Angunus autoris vein en dichu topónimu una relación direta con el del Barbaña gallegu. Otras teorías apuntan a una etimología latina, sostribá en un derivau morfológicu de *BARBĀNA → *Barbānĕum, lo qual está relacionau con otrus varius topónimus de dehesas i fincas segunderas comu La Floriana o La Cuvillana.
 
## Sitiu
Esti puebrinu está assitiau a 5,5 km de Montiju, cerca de La Puebla de la Calçá i Lobón, a renti del ríu Guadiana. Perteneci ala comarca de Tierra de Méria – Vegas Baxas, ala comarca natural de El Lácara i al partíu judicial de Montiju.

## Estoria
Barbañu se inaguró comu puebru de colonización el 6 d'otubri de 1956, frutu del Pran Badajós. Los colonus huerun prencipalmenti delas localidais vezinas, assín comu d'otrus puebrus estremeñus comu Chelis, Berlanga o Las Casas de Reina. 

## Menumentus
### Ermita de Nuestra Señora de Barbañu
Despunta la ermita de Nuestra Señora de Barbañu, santuariu del sigru XV o XVI. Esti edificiu lo alevantarun cerca dandi atoparun l'imagin la virgin, lugal esti que conocin por *Los Pareones*. 

### Igresia parroquial
La igresia'l puebru es la parroquia de Nuestra Señora de Barbaño, que perteneci a la Archidiócesi de Méria-Badajós.

### Villa romana de Torre-Águila
Diendu pola carretera que uni Barbañu cola carretera nacional direción Lobón se encuentran las ruinas delo que hue una enormi villa romana de metá del sigru I i que siguió enfuncionandu ata el sigru VII comu villa visigoda. Se la conoci pol nombri de Villa de Torre-Águila. S'encuentra a 189 m i a unus 300 m del ríu Guadiana, ena parti norti del Charcu Las Casitas. La hallaúra d'esta villa aconteció en 1984 i se crei que púu bel teníu una puebracion de 500-700 pressonas al julgal pol númiru d'esqueletus atopaus en el yacimientu. Ogañu el sitiu arquiológicu está dispuestu palas vesitas, puyendu-si vel muchas dependencias comu los bañus, *cubicula*, peristilus, lagaris i la estrordinaria i bien conservá sala estival con partilús. S'está al tentu de nuevas escavacionis que saquin ala lus la parti dela necrópoli.

## Fiestas
* San Isidru. 15 de Mayu: Es la fiesta mas soná. Hazin una romería ata Guadiana, celebrandu-si ena alamea. Ain concursus de carrus i cavallus. Es una muestra dela cultura populal dela zona. Antigüamenti, los romerus se derigían dendi La Puebla i Montiju pol caminu Barbañu.
* Fiesta del emigranti. Se celebra el primel fin-de-semana d'agostu i cuenta con una tradición de más de 25 añus.
* Festival Romano de Barbaño: Con motivu del rescati i puesta en valol del conjuntu arquiológicu dela Villa de Torre-Águila, Barbañu vien celebrandu endi'l 2011 un festival romanu, con estalachis, ecenificacionis i vesitas ala villa.
* Carnavalis.
* Semana Santa i Corpus Christi.
* Navidá.

## Referencias

## Atijus
* Página de la Deputacion.
* Espetus estóricus de Barbañu.
* Villa romana de Torre-Águila.
* Festival Romano de Barbaño.